
Ψήφισμα συμπαράστασης στην Παρασκευή Τυχεροπούλου

Μία πτυχή του σκανδάλου με τις αγροτικές επιδοτήσεις του ΟΠΕΚΕΠΕ στη χώρα μας, που η ευρωπαϊκή εισαγγελία ονόμασε «συνώνυμο της διαφθοράς, του νεποτισμού και του πελατειακού συστήματος», είναι η προσωπική περιπέτεια μιας υπαλλήλου που απλώς φρόντισε να κάνει καλά τη δουλειά της.

Η Παρασκευή Τυχεροπούλου, είτε από τη θέση της ελέγκτριας του ΟΠΕΚΕΠΕ είτε από τη θέση της Διευθύντριας Εσωτερικού Ελέγχου, από το 2020 έως το 2024, έκανε διασταυρωτικούς ελέγχους και αποκάλυψε τα στοιχεία για το οργανωμένο κύκλωμα που λυμαίνεται τις επιδοτήσεις της ΕΕ, στερώντας από τις πραγματικές ανάγκες της πρωτογενούς παραγωγής της χώρας, αγρότες και κτηνοτρόφους. Επιπλέον, κατέβαλλε προσπάθειες ώστε ο Οργανισμός να απαλλαγεί από τους ιδιώτες «τεχνικούς συμβούλους» και να μπορεί να παράγει το έργο της κατανομής επιδοτήσεων και των ελέγχων βασισμένος σε δημόσια πληροφοριακά συστήματα. Είναι μάρτυρας σε δίκες εναντίον καταχραστών επιδοτήσεων και διατελεί σήμερα ειδική συνεργάτης της Ευρωπαϊκής Εισαγγελίας.

Η Π. Τυχεροπούλου έχει υποστεί, και υφίσταται ακόμη, απηνή δίωξη από τον ΟΠΕΚΕΠΕ. Η Διοίκηση του οργανισμού, επί προεδρίας Κ. Μπαμπασίδη και επί προεδρίας Ν. Σαλάτα,  άσκησε (αρχής γενομένης από το Σεπτέμβριο του 2024) 3 πειθαρχικά και 2 μηνύσεις εναντίον της. Ο Κ. Μπαμπασίδης, το όνομα του οποίου αναφέρεται πολλάκις στη δικογραφία για τις παρανομίες, καθαίρεσε εν μία νυκτί την Τυχεροπούλου από Διευθύντρια Εσωτερικού Ελέγχου, δημοσιεύοντας στη ΔΙΑΥΓΕΙΑ απόφαση καθαίρεσης "για λόγους υπηρεσιακής ανεπάρκειας", και την τοποθέτησε στο πρωτόκολλο, χωρίς καμία πρόσβαση στο μηχανογραφικό σύστημα του Οργανισμού. Επιπλέον, ο κ. Σαλάτας της επέβαλε ποινή στέρησης μισθού 20 ημερών για «παράβαση εχεμύθειας» και για «ανάξια για υπάλληλο συμπεριφορά». Από τις επισυνδέσεις που είδαν το φως της δημοσιότητας, έγινε επίσης γνωστό ότι είχαν υπάρξει απειλές κατά της ζωής της, εις επήκοον της πολιτικής ηγεσία του ΥΠΑΑΤ.

Η δίκη έγινε και η Π. Τυχεροπούλου με την υπ’ αριθ. 411/2026 απόφασή του Μονομελούς Πρωτοδικείου Αθηνών, δικαιώθηκε και το δικαστήριο διέταξε επανατοποθέτηση στη θέση της Διευθύντριας Εσωτερικού Ελέγχου, (με απειλή χρηματικής ποινής στην υπηρεσία της, ύψους 100 ευρώ για κάθε ημέρα άρνησης συμμόρφωσης), μισθολογική αποζημίωση απωλειών, καταβολή αποζημίωσης για ηθική βλάβη, κάλυψη δικαστικών εξόδων.

Η διοίκηση της ΑΑΔΕ στην οποία πλέον υπάγεται ο ΟΠΕΚΕΠΕ, αντί να συμμορφωθεί στην απόφαση του δικαστηρίου και να αποκαταστήσει το κύρος της υπαλλήλου που διώχθηκε από τον πρώην πρόεδρο του οργανισμού το όνομα του οποίου εμπεριέχεται στη δικογραφία της ευρωπαϊκής εισαγγελίας, αποφάσισε να ασκήσει έφεση(!!!) στην πρωτόδικη απόφαση. Η ΑΑΔΕ λειτουργεί με δύο μέτρα και δύο σταθμά, καθώς άλλα στελέχη παραμένουν στις θέσεις τους παρά το ότι φέρονται να ερευνώνται σε υποθέσεις της Ευρωπαϊκής Εισαγγελίας.

Επιχειρώντας να κάνει το μαύρο άσπρο η ΑΑΔΕ υποστηρίζει ότι η μη άσκηση έφεσης θα σήμανε… «προνομιακή» μεταχείριση της συγκεκριμένης υπαλλήλου!!!

Είναι σαφές ότι δεν υπάρχει υποχρέωση από την πλευρά της διοίκησης να προβεί σε αμφισβήτηση της πρωτόδικης απόφασης ούτε αποτελεί δικαιολογία η μη επανατοποθέτησή της στη θέση ευθύνης που κατείχε με το επιχείρημα ότι αυτή η θέση δεν υφίσταται μετά την ενσωμάτωση του ΟΠΕΚΕΠΕ στην ΑΑΔΕ, γιατί απλά θα μπορούσε να τοποθετηθεί σε μία ανάλογη θέση ευθύνης για τη διεξαγωγή ελέγχων για τις ευρωπαϊκές επιδοτήσεις.

Αντί, η Τυχεροπούλου να τύχει αυξημένης προστασίας ως μάρτυρας δημοσίου συμφέροντος, γιατί βοήθησε να αποκαλυφθούν οι παραβάσεις, εκείνη υφίσταται τις δυσμενείς αποφάσεις της διοίκησης.

Η Π. Τυχεροπούλου δεν είναι μόνη! Είμαστε όλοι και όλες στο πλευρό της, είμαστε η ασπίδα προστασίας. 

· Καλούμε την ΑΔΕΔΥ να στηρίξει την Π. Τυχεροπούλου με έκδοση ψηφίσματος και να καλύψει πλήρως τα νομικά έξοδα των μέχρι τώρα δικών και αυτών που έπονται. 

· Ως σωματείο αποφασίζουμε να συμβάλλουμε στην κάλυψη των νομικών εξόδων και καλούμε και άλλα σωματεία να αποφασίσουν το ίδιο ώστε να συντονιστούμε.

